Lotte Rod (RV), 2025-09-09:
Tak for det, formand.
Jeg kan huske det tydeligt, selv om det er 20 år siden.
Det var et af mine allerførste hovedbestyrelsesmøder på Nyborg Strand, og jeg var uddannelsesordfører for Radikal Ungdom.
Jeg gik med målrettede skridt hen til Margrethe Vestager og sagde: Du skal se det her.
I dag skulle jeg også have været på Nyborg Strand, men jeg sætter så meget pris på at tilbringe en hel dag sammen med finansministeren og jer ordførere, at jeg i stedet for har takket ja til at tage vikartjansen for os.
Den her finanslov er lidt af et katalog af spildte muligheder for næste generation, som hr. Martin Lidegaard har sagt.
Regeringen brænder rekordstore mængder penge af uden retning.
Regeringen vil bruge milliarder på at gøre chokolade og kaffe billigere, men i Radikale Venstre vil vi hellere gøre frugt og grønt billigere, og vi vil hellere sikre billigere energi til alle ved at få mere vedvarende energi op hurtigt.
Regeringen vil gøre børnehaverne billigere, men det, børnene har brug for, er, at børnehaverne bliver bedre med uddannede pædagoger.
Og regeringen vil bruge magt over for børnene i skolen i stedet for at give dem de lærere, som de har brug for.
Regeringen tømmer statskassen her kort før lukketid.
Det er der mange regeringer der har gjort før, men prøv lige at tænke på, hvad vi kunne have gjort for de samme penge.
Så finansminister, nu skal du høre: Det er nu, vi har chancen for at skabe en grøn fremtid.
Vores generation af danskere tilhører måske den rigeste og mest lykkelige generation af danskere nogen sinde, men er samtidig ved at give et mindre grønt Danmark videre til vores børn og unge, hvor skovene ikke er lige så fyldt af fuglefløjt og vilde planter, hvor livet i havet stadig er i tilbagegang på grund af kvælstofudledning fra landbruget, og hvor globale temperaturstigninger risikerer at skubbe klimaet helt ud af balance.
Det er ikke den verden, vi skal give videre.
Vi ønsker i Radikale Venstre, at vi laver en fuld grøn omstilling på 5 år, et endeligt farvel til fossile brændstoffer, mere natur og miljø, mere klimavenligt forbrug og en kollektiv transport, der binder Danmark sammen.
Og vi vil lave et børneløfte, fordi det vigtigste fundament under hele vores demokrati jo er, at alle børn kommer ind i legen og fællesskabet og mærker, at de betyder noget.
For det er det gode børneliv, det er der, vi bliver selvstændige og får tillid til hinanden.
Vi skal have vuggestuer og børnehaver med uddannede pædagoger, fordi børnehaverne skal være bedre end at være derhjemme ved mor og far.
Og folkeskolen skal være god for alle børn, også dem, der bare er lidt krøllede.
Lærerne skal have tid og materialer til at lave god undervisning.
Dermed kommer jeg tilbage til skolefeerne.
Jeg savner lidt mere Peter Sabroe i Socialdemokratiet, for hr. Sabroe forsvarede altid de udsatte børn.
Det var, 100 år inden formanden fik indført taletider, for han holdt engang en 4 timer lang tale her i salen om børn, der blev straffet og slået på børnehjem, og han forsvarede altid de børn af forældre, som ikke tog sig af dem.
Hvornår var det så, Socialdemokratiet blev et parti, som med finansloven vil bruge magt over for de udsatte børn i stedet for at hjælpe dem?
Så vi har brug for lidt mere Pippi Langstrømpe.
Den, der er mægtig stærk, skal også være mægtig sød.
Der er brug for en plan B.
Vi vil gerne have ambitionerne op, og det vil Radikale Venstre gerne hjælpe regeringen med.